Rozruch u divákov spôsobilo rozhodnutie majiteľa platforiem Skylink a CS Link o spoplatnení "neplateného" balíka programov. So spoplatnením nesúhlasí ani Česká televízia.
Zákazníci providerov sa so žiadosťami o preverenie spoplatnenia balíka už obrátili na Slovenskú obchodnú inšpekciu a Radu pre reklamu. Informáciu priniesol portál ekonomika.sme.sk. Negatívny postoj vyjadrujú k spoplatneniu aj mnohí zákazníci v diskusiách.
CS Link a Skylink dlhodobo hlásali, že službu so základnými programami budú poskytovať za cenu karty, ktorej cena sa pohybovala približne na úrovni 70 – 90 eur. Obidve platformy, ktoré vlastní spoločnosť M77 Group, základný balík od septembra spoplatnia sumou 1,20 eura mesačne.
Takzvaný servisný poplatok bude musieť postupne platiť všetkých 2,4 milióna zákazníkov operátorov. Poplatok zahrnutý v cene majú mať iba zákazníci s nejakým plateným balíkom.
Poplatok žiadajú operátori za poskytovaný zákaznícky servis, prevádzku systému podmieneného prístupu a iných úkonov. Všetky televízie si ale platia kapacitu na satelite samy.
V prípade verejnoprávnych televízií ide o peniaze z koncesionárskych poplatkov. Spoplatnenie príjmu sa nepozdáva Českej televízii.
BANNER300
"Informácia o zámere spoplatniť satelitné šírenie programov ČT spoločnosťou Skylink pre nás bola prekvapujúca, nikto s nami dopredu o tejto veci nejednal a informáciu sme získali len pár hodín pred jej oficiálnym zverejnením," uviedla pre portál DigiZone.cz hovorkyňa Českej televízie Michaela Fričová. Už o pár dní sa chcú zástupcovia televízie stretnúť s predstaviteľmi M77 Group.
Opačný postoj k veci razí slovenská verejnoprávna televízia. "Je to ich obchodná politika a RTVS s ňou nemá nič spoločné, nemusia ju s nami konzultovať a návrh sme ani nevideli, takýto postup sa však dal očakávať," komentoval spoplatnenie platforiem hovorca RTVS Richard Šümeghy.
Spresnené 5. júna 2012: Pôvodne sme v nadpise článku uviedli, že spoplatnenie RTVS nevadí. Zo stanoviska to však nevyplýva. Pre úplnosť uvádzame celé stanovisko v plnom znení.
Hovorca RTVS Richard Šümeghy: "Je to ich obchodná politika a RTVS s ňou nemá nič spoločné, nemusia ju s nami konzultovať a návrh sme ani nevideli, takýto postup sa však dal očakávať. Ide o zmluvný vzťah medzi prevádzkovateľom satelitného prenosu a príjemcom, nie medzi vysielateľom a príjemcom. My poskytujeme programy pre všetky druhy technologických platforiem (digitálny terestriál, satelit, retransmisia, internet) a platíme za vysielanie, nijako však nemôžeme ovplyvniť to, pre aký druh príjmu sa prijímateľ rozhodne, s kým a do akého zmluvného vzťahu vstúpi. Zo zákona je však digitálny terestriál (DVB-T) pre prijímateľa bezodplatný a práve len ten v zákone máme ako povinnosť. Aktuálne pracujeme na jeho rozšírení - vyššom pokrytí územia. Kto nemôže alebo nechce platiť prevádzkovateľom satelitného prenosu ďalšie platby, môže prejsť na bezodplatný DVB-T."